### 10.    Beslutning om at igangsætte planlægning mv. for biogasanlæg, [adresse] 231

**Åbent**

Sagsnr.: 326-2017-8894        J.nr.: 01.02.00           Dokumentnr.:
326-2017-352873

**Sagstype**

Beslutning.

**Resume og sagens baggrund**

PlanEnergi har på vegne af Febjerg Biogas A/S indgivet
ansøgning om at etablere et biogasanlæg på [adresse] 231, Kalundborg, jf.
bekendtgørelse af lov om miljøvurdering af planer og programmer og af konkrete
projekter (VVM). Anlægget er VVM-pligtigt, hvorved der skal udarbejdes en miljøkonsekvensrapport.
Det ansøgte forudsætter tillige, at der udarbejdes et tillæg til Kommuneplanen
som afsæt for landzonesagsbehandling, ligesom der skal gives en
miljøgodkendelse. Indledningsvis skal der indkaldes ideer og forslag til
planlægningen og miljøkonsekvensrapporten skal afgrænses. Sagen lægger op til
udvalgets stillingtagen til, om processen skal sættes i gang.

Teknik- og Miljøudvalget blev på møde den 7. september 2017
orienteret om ansøgningen under punktet gensidig orientering. Efterfølgende er
ansøgningen præciseret og fremsendt på ny.

**Indstillinger**

Chefen for Plan, Byg og Miljø
indstiller, at:

1. Der igangsættes
en forudgående høring med 2 ugers høringsfrist, der dels indkalder ideer og
forslag til planlægningen (kommuneplantillæg), dels har til formål at afgrænse
miljøkonsekvensrapporten (VVM).

2. Planprocessen
fortsætter uden yderligere politisk behandling, hvis kommunen ikke har modtaget
væsentlige bemærkninger ved høringsfristens udløb.

**Behandling**

Teknik- og Miljøudvalget.

**Sagsfremstilling**

PlanEnergi, Århus, har på vegne af Febjerg Biogas A/S
fremsendt ansøgning om at etablere nyt biogasanlæg på ejendommen matr. nr. 10a,
[adresse], [adresse], på [adresse] 231, Kalundborg, umiddelbart syd for
Aksel Iversen (se oversigtskort bilag 1 samt ansøgning bilag 2). Ansøgningen er
indgivet efter bekendtgørelse af lov om miljøvurdering af planer og programmer
og af konkrete projekter (VVM). Anlægget er VVM-pligtigt, da det vil opnå en
samlet kapacitet på mere end 100 tons biomasse pr. dag. Det betyder, at der
skal udarbejdes en miljøkonsekvensrapport i overensstemmelse med
bekendtgørelsens krav til indhold og proces. Rapporten er et væsentligt
beslutningsgrundlag for kommunen som myndighed.

Administrationen har desuden vurderet, at det ansøgte - med
afsæt i kommuneplanens retningslinjer - forudsætter, at der udarbejdes og
vedtages et tillæg til kommuneplanen, der udpeger anlægsområdet og fastlægger
de overordnede rammer for en efterfølgende landzonesagsbehandling.

Ansøger anmoder om at processen for at udarbejde en
miljøkonsekvensrapport samt Forslag til kommuneplantillæg sættes i gang.

*Biogasanlægget*

Biogasanlægget skal behandle ca.
100.000 tons biomasse om året. Hovedparten af biomassen udgøres af flydende
husdyrgødning og energiafgrøder, der suppleres af andre restprodukter fra
landbrugsarealer.

Biogasanlægget bliver integreret
i eksisterende landbrugsbebyggelse, hvor dele af bygningsmassen genanvendes.
Andre bygninger bliver nedrevet for at skabe plads til ca. fem forskellige
tanke mv., herunder et opgraderingsanlæg samt en flare, der automatisk træder i
funktion, hvis trykket i gassystemet bliver for højt. Det højeste
bygningselement er en op til 20 m høj skorsten, mens øvrige bygningselementer
vil være maks. 12,5 m høje.

*Biomassegrundlag*

Biogasanlægget forventes at
modtage 61.000 tons biomasse/år fra de primære leverandører, tre nabogårde
(ejere af anlægget), der alle ligger inden for 2,5 km fra biogasanlægget. Heraf
vil 45.000 t/år blive leveret via pumpeledninger direkte til anlægget. På selve
lokaliteten, hvor anlægget etableres, er der ingen besætning/biomasse til
stede.

Endvidere vil 10.000 ton
biomasse/år blive leveret fra yderligere tre gårde i en afstand på ca.2,5-5 km
fra anlægget - potentielt også via pumpeledninger. De resterende op til 29.000
tons biomasse/år leveres med lastbil fra op til yderligere seks leverandører,
der ligger inden for 4-12 km fra anlægget. (Se illustrationskort i bilag 2)

Biogassen bliver renset og
opgraderet til naturgasnettet.

*Forhold til kommuneplan*

Kommuneplanen indeholder
retningslinjer for kommunens biogasplanlægning, herunder større fælles
biogasanlæg og gårdanlæg.

Et større fælles biogasanlæg er
i henhold til kommuneplanen et anlæg til produktion af biogas fra organisk
materiale, primært bestående af husdyrgødning fra flere jordbrugsbedrifter,
ejet og drevet af en selvstændig juridisk enhed, der er særskilt matrikuleret.
Det forudsættes, at ”større fælles biogasanlæg ” for langt størstedelen vil
være anlæg, der behandler 200 ton husdyrgødning eller derover pr. døgn.
Anlæggene skal fortrinsvis placeres inden for kommuneplanens udpegede områder
og forudsætter en lokalplan mv.

Mindre, såkaldte gårdanlæg,
betegnes som anlæg opført i tilknytning til et landbrug, som modtager gylle fra
enkelte nabogårde. Disse anlæg kan placeres uden kommuneplantillæg, og reguleres
via planlovens landzonebestemmelser mv.

Biomasseplanen for det ansøgte
anlæg indeholder en samlet leverance på 70.500 tons flydende husdyrgødning/år.
Det betyder, at anlægget forventes at behandle 193 ton flydende husdyrgødning/døgn.
Samtidig omfatter leverandørerne til anlægget mere en "enkelte nabogårde".

Anlægget falder derfor ikke
entydigt ind under én af de to anlægstyper.

Administrationen har på denne
baggrund vurderet, at det ansøgte biogasanlæg bør etableres på baggrund af et
tillæg til kommuneplanen, der vil være afsæt for efterfølgende sagsbehandling.

Administrationen har på det
foreliggende grundlag vurderet, at projektet ikke er lokalplanpligtigt.

*Miljøvurdering af konkret
projekt (VVM)*

Størrelsen af anlægget
forudsætter, at der udarbejdes en miljøkonsekvensrapport for projektet
(svarende til VVM-redegørelse i tidl. lovgivning).

I
Miljøkonsekvensrapporten vil anlæggets virkninger blive vurderet indenfor
følgende forhold:

· Mennesker, fauna og flora,

· Jordbund, vand, luft, klima og landskab,

· Materielle goder og kulturarv, og

· Samspillet mellem disse faktorer

Som udgangspunkt vil følgende
forhold særligt blive vurderet: Påvirkning af nære omgivelser/naboer, lugt,
trafik og visuelle forhold.

Miljøkonsekvensrapporten vil
indeholde øvrige relevante forhold der måtte fremkomme i foroffentlighedsfasen samt
beskrive det såkaldte 0-alternativ (situationen, hvor anlægget ikke etableres)

*Proces*

Processen
vil overordnet indeholde:

· Indledende høring af offentligheden og berørte myndigheder mhp.
at afgrænse indholdet af miljøkonsekvensrapporten og indkalde ideer og forslag
til planlægningen for kommuneplantillæg (2 uger\*)

· Evt. politisk behandling

· Udarbejdelse af miljøkonsekvensrapport og forslag til
kommuneplantillæg

· Politisk behandling - forslag til kommuneplantillæg med
tilknyttet miljøkonsekvensrapport

· Offentlig høring (8 uger)

· Politisk behandling - beslutning om at vedtage kommuneplantillæg
og imødekomme ansøgning

· Myndighedsbehandling: landzonesag, miljøgodkendelse,
byggesagsbehandling mv.

\*Bekendtgørelsen fastsætter en
frist for høring af offentligheden på 14 dage - kan fraviges såfremt der
foreligger særlige omstændigheder - og en passende tidsfrist for høring af
berørte myndigheder. Planloven indeholder ikke formelle krav til varigheden af
høringsperioden, men praksis er 2-4 uger.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Oversigtskort, [adresse] 231 | 326-2017-367149 |
| Bilag 2 - Projektansøgning, biogasanlæg, [adresse] 231 | 326-2017-367150 |